Title: NÁVRH NA ZRUŠENIE BODU B
Author: .
Company: Úrad vlády SR

NÁVRH NA ZRUŠENIE BODU B.2 UZNESENIA VLÁDY SLOVENSKEJ REPUBLIKY č.912 ZO DŇA 8.NOVEMBRA 2000

         Dňa 8. novembra 2000 predložil minister dopravy, pôšt a telekomunikácií SR na rokovanie vlády materiál "Návrh spôsobu riešenia odovzdávania nehnuteľného majetku mobilizačných rezerv zo správy Železníc SR do správy Správy štátnych hmotných rezerv SR", ktorý bol vypracovaný v spolupráci so Správou štátnych hmotných rezerv SR. Uznesenie vlády SR č. 912, ktoré bolo k tomuto materiálu prijaté obsahuje úlohu B.2., ktorá ukladá predsedovi Správy štátnych hmotných rezerv SR "zapracovať prevzatie nehnuteľného majetku mobilizačných rezerv do návrhu zákona o Správe štátnych hmotných rezerv SR do 31.1.2001".
         Táto úloha pôsobí nadbytočne a Správa štátnych hmotných rezerv SR ju nemôže splniť z týchto dôvodov:
         O prijatí zákona o Správe štátnych hmotných rezerv SR nebolo doteraz v legislatívnych plánoch vlády SR uvažované. Za postačujúci zákon, ktorý rieši problematiku nehnuteľností mobilizačných rezerv sa pokladá zákon NR SR č.82/1994 Z.z. o štátnych hmotných rezervách, ktorého návrh novely bol už predmetom rokovania Legislatívnej rady vlády SR.
         38. schôdza Rady obrany štátu zobrala na vedomie "Správu o stave preberania nehnuteľného majetku MR do správy Správy štátnych hmotných rezerv SR od vecne príslušných ministerstiev so stavom k 31.3.2000, vrátane následnej pasportizácie prevzatých skladov MR a perspektív splnenia týchto úloh", ktorou predseda Správy štátnych hmotných rezerv SR informoval Radu obrany štátu, že preberanie nehnuteľného majetku mobilizačných rezerv je v záverečnej etape a doriešením prebratia od Železníc SR bude ukončené. Súčasne Rada obrany štátu zobrala na vedomie, že prevod správy od Železníc SR do správy Správy štátnych hmotných rezerv SR bude doriešený novelou zákona č.258/1993 Z.z. o Železniciach SR, čo aj bolo predmetom materiálu predloženého ministrom dopravy, spojov a telekomunikácií SR na rokovanie vlády a k čomu bola prijatá úloha B.1. uznesenia vlády SR č.912 zo dňa 8.11.2000. Splnenie úlohy B.1. je plne postačujúce pre doriešenie danej problematiky a nie je potrebné ešte prijať zákon o Správe štátnych hmotných rezerv SR, respektíve novelizovať zákon o štátnych hmotných rezervách.
         Vzhľadom k tomu, že úloha B.2. z prijatého uznesenia vlády SR č. 912 nebola predmetom medzirezortného pripomienkového konania k materiálu "Návrh spôsobu riešenia odovzdávania nehnuteľného majetku mobilizačných rezerv zo správy Železníc SR do správy Správy štátnych hmotných rezerv SR" a problém prevodu je zo strany Železníc SR dostatočne riešený úlohou B.1., navrhujeme zrušenie úlohy B.2. ako nadbytočnej úlohy.